
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 aprilie 2015

	Nr.
	4c-7/407 


R A P O R T
asupra proiectului de Lege privind înfiinţarea, organizarea şi funcţionarea Consiliului Naţional pentru Evaluare, Formare Profesională şi Autorizarea Interpreţilor în Limbaj Mimico-gestual din România
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 397/2014 din 8 septembrie 2014, cu dezbaterea pe fond, în procedură obişnuită a proiectului de Lege privind înfiinţarea, organizarea şi funcţionarea Consiliului Naţional pentru Evaluare, Formare Profesională şi Autorizarea Interpreţilor în Limbaj Mimico-gestual din România.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.368/07.04.2014)
· avizul negativ al Consiliului Economic şi Social (911/10.04.2014)
· avizul favorabil al Comisiei juridice, de disciplină şi imunităţi 
(nr.4c-11/880/08.09.2014)

· avizul favorabil al Comisiei pentru sănătate şi familie 
(nr.4c-8/180/18.09.2014).
· punctul de vedere negativ al Guvernului (nr.2516/03.04.2015).

Prin acest proiect de lege se propune înfiinţarea, organizarea şi funcţionarea Consiliului Naţional pentru Evaluare, Formare Profesională şi Autorizarea Interpreţilor în Limbaj Mimico-gestual. Consiliul îşi va desfăşura activitatea în domeniul formării profesionale continue şi al evaluării permanente, cercetării, juridic, asistenţei tehnice şi promovării programelor naţionale şi europene.
Proiectul de Lege face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 28 aprilie 2015 a participat, în conformitate cu prevederile art.55 din Regulamentul Camerei Deputaţilor, doamna Anca Ilie, consilier în cadrul Autorităţii Naţionale pentru Persoane cu Dizabilităţi.

La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Proiectul de Lege a fost adoptat de Senat, în şedinţa din 02 septembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- înfiinţarea Consiliului ar presupune derularea unui număr de trei atribuţii instituţionale care nu pot coexista în cadrul unei structuri unice din cauza faptului că aceeaşi instituţie nu poate funcţiona simultan ca furnizor de serviciu de formare profesională, ca autoritate de evaluare a produsului propriei activităţi de formare şi, de asemenea, ca autoritate care autorizează produsul propriei activităţi de formare profesională şi de evaluare a competenţelor dobândite;

- referitor la influenţele financiare ale propunerii legislative, iniţiatorii nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din Constituţia României, republicată.

PREŞEDINTE,



SECRETAR,

Adrian Solomon



Daniel Iane
Întocmit,

Consilier parlamentar Decebal Stănescu

